***O B R A Z L O Ž E NJ E***

Pravna osnova za donošenje Odluke o privremenoj zabrani izvođenja radova na području Općine Sveta Nedelja za 2025. godinu je članak 132. Zakona o gradnji („Narodne novine“ broj 153/13, 20/17, 39/19, 125/19), koji glasi: „Predstavničko tijelo jedinice lokalne samouprave po prethodno pribavljenom mišljenju Turističke zajednice općine, odnosno grada može odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojemu se ne mogu izvoditi zemljani radovi i radovi na izgradnji konstrukcije građevine“.

Razvoj turističke djelatnosti pružanja usluge smještaja u domaćinstvima i privatnim objektima u naseljima na području Općine Sveta Nedelja, povlači potrebu donošenja Odluke o privremenoj zabrani izvođenja radova na području Općine Sveta Nedelja za 2025. godinu.

S tim u vezi, ovim prijedlogom Odluke privremeno se, odnosno od 01.srpnja do 31. kolovoza 2025. godine, zabranjuju radovi kojima se stvara buka, i to u svim naseljima na području Općine Sveta Nedelja, osim u naseljima Eržišće - zaseok Matijašići, Šumber – zaseoci Stori Grod i Brnjevac.

Radovi na koji se odnosi privremena zabrana pobliže su određeni u članku 3., a radovi na koje se zabrana ne odnosi u članku 4. prijedloga Odluke.

Na temelju članka 11. Zakona o pravu na pristup informacijama („Narodne novine“ broj 25/13 i 85/15, 69/22) o Nacrtu prijedloga Odluke provodi se internetsko savjetovanje sa zainteresiranom javnošću u trajanju od 5 dana. Izvješće o provedenom savjetovanju dostavit će se Općinskom vijeću. Sukladno odredbama članka 132. Zakona o gradnji („Narodne novine“ broj 153/13, 20/17, 39/19, 125/19), u postupku donošenja Odluke o privremenoj zabrani izvođenja radova na području Općine Sveta Nedelja dano je pozitivno mišljenje Turističke zajednice Općine Sveta Nedelja na nacrt Odluke.

Obzirom da Općina Sveta Nedjelja neminovno postaje turistička destinacija koju svake godine posjećuje sve veći broj domaćih i stranih turista predlaže se privremeno ograničiti i zabraniti navedene radove u periodima kako je navedeno, osiguravajući pritom mogućnost izvođenja radova na građevinama javne i društvene namjene čije je izvođenje u interesu svih građana Općine.

**Jedinstveni upravni odjel**